Vermeende bendelede in JHB aangekeerArgieffoto Vier vermeende bendelede is in Doornfontein in Johannesburg aangekeer in verband met ŉ verskeidenheid van misdade. “Die vier verdagtes is Vrydagaand in hegtenis geneem toe metropolisie ŉ verdagte wit Nissan Tiida afgetrek het,” het hoofsuperintendent Wayne Minnaar, woordvoerder van die Johannesburgse metropolisie, Sondag gesê. Die bestuurder van die voertuig kon ontsnap, maar sy vier passasiers is in hegtenis geneem. Die polisie het beslag gelê op twee ongelisensieerde vuurwapens. Die Tiida is glo ook in Augustus in Moffat View gesteel. “Die vier is glo lede van die Tsunami-bende,” het Minnaar bygevoeg. Die persone word aangekla van verkragting, sakeroof, kaping en voertuigdiefstal. Die misdade is in Alexandra, Bedfordview, Lenasia, Norwood, Jeppe, Katlehong, Kensington en Bramley gepleeg “Hulle sal binnekort in die Johannesburgse landdroshof verskyn,” het hy bygevoeg.